સંયુક્ત રાષ્ટ્રસંઘ દર વર્ષે આવો અહેવાલ તૈયાર કરે છે. આ વખતે કુલ 156 દેશોમાં સર્વે કરાયો તેમાં ભારતનું સ્થાન 133મું છે. વિચારો ભારત કેટલો પાછળ છે. 2018ના વર્ષ માટેના રિપોર્ટમાં સાત ડગલાં ભારત પાછળ હટ્યું છે. 2017ના રિપોર્ટમાં 126મું સ્થાન હતું તે પણ કંઈ વખાણ કરવા લાયક નહોતું. સસ્ટેનેબલ ડેવલપમેન્ટ સોલ્યુશન નેટવર્ક્સ દર વર્ષે આ રિપોર્ટ તૈયાર કરે છે. પ્રગતિની વ્યાખ્યા વ્યક્તિએ વ્યક્તિએ જુદી હોય છે. વિકાસના કાર્યોના કારણે નાગરિકો સુખી થાય છે કે કેમ તે પણ અગત્યનું છે. એક વિશાળ પરિયોજના તૈયાર થાય ત્યારે જીડીપીના આંકડાં વધે અને પ્રગતિ દેખાય, પણ જે વિસ્થાપિતો થયા હોય તેમનું જીવન ડામાડોળ થાય છે. ગામડાનો સુકો રોટલો પણ સારો લાગે, પણ શહેરમાં આવીને મજૂરી કરવી પડે અને ફૂટપાથ પર પડ્યા રહેવું પડે એ નિરાશાની સૌથી મોટી સ્થિતિ છે. ગામડે ઝૂંપટીએ પડ્યું રહેવું સુખ નથી એવું આપણને લાગે, પણ ઝૂંપડામાં જ જન્મેલી વ્યક્તિને તે ઘર પણ નિરાંત આપનારું લાગી શકે છે.